Mandagens havearbejde for et ægtepar nord for Frederikshavn fik en trist afslutning her til eftermiddag. En ukrudtsbrænder, der var blevet brugt tidligere på dagen, satte pludselig ild til ægteparrets udhus, som nu er udbrændt og har forårsaget sodskader på noget af gavlen. Det oplyser vagtchefen hos Nordjyllands Politi til TV2 Nord. Politiet fortæller, at manden selv forsøgte at slukke branden, men at han kom for tæt på ilden, så han har fået brandskader. Da politiet ankom til huset, blev der bestilt en ambulance, og manden er nu kørt til tjek på Hjørring Sygehus. Politiet kan endnu ikke fortælle om mandens tilstand. Vagtchefen fortæller, at uheldet er sket, fordi ukrudtsbrænderen var varm, da den blev sat for tæt på noget brandbart materiale. Derfor får ægteparret nu en bøde for overtrædelse af beredskabsloven.
Nu venter der en bøde for overtrædelse af beredskabsloven, oplyser Nordjyllands Politi.